“อียู” เซ็นสัญญา “จอห์นสัน แอนด์ จอห์นสัน” ซื้อวัคซีน “โควิด” ล็อตใหญ่ ให้ปชช. 400 ล้านคน
สำนักข่าวซินหัว รายงานว่า คณะกรรมาธิการยุโรป (EC) ได้ลง …
“อียู” เซ็นสัญญา “จอห์นสัน แอนด์ จอห์นสัน” ซื้อวัคซีน “โควิด” ล็อตใหญ่ ให้ปชช. 400 ล้านคน
22 ต.ค. 2563

สำนักข่าวซินหัว รายงานว่า คณะกรรมาธิการยุโรป (EC) ได้ลงนามสัญญากับจอห์นสัน แอนด์ จอห์นสัน (J&amp;J) ซึ่งจะเปิดโอกาสให้ประเทศสมาชิกสหภาพยุโรป (EU) สามารถซื้อวัคซีนป้องกันโรคติดเชื้อไวรัสโคโรนาสายพันธุ์ใหม่ (โควิด-19) ให้ประชาชนได้สูงสุด 400 ล้านคน
สเตฟาน เดอ คีร์สแมกเกอร์ โฆษกคณะกรรมาธิการฯ แถลงข่าวว่า สัญญากับเจแอนด์เจเป็นสัญญาฉบับที่ 3 ที่คณะกรรมาธิการฯ ลงนามในฐานะสหภาพยุโรป
“สัญญากับเจแอนด์เจถือเป็นการดำเนินการต่อเนื่องจากสัญญาที่คณะกรรมาธิการฯ ลงนามกับแอสตราเซเนกา (AstraZeneca) และซาโนไฟ-จีเอสเค (Sanofi-Gsk) ก่อนหน้านี้ โดยคณะกรรมาธิการฯ จะเดินหน้าสรุปข้อตกลงกับบริษัทอื่นๆ พร้อมมุ่งมั่นเฟ้นหาวัคซีนป้องกันโรคโควิด-19 จำนวนมากและหลากหลายต่อไป” โฆษกคณะกรรมาธิการยุโรป ระบุ
ด้านสเตลลา คีเรียไคดส์ กรรมาธิการยุโรปด้านสาธารณสุขและความปลอดภัยอาหาร ทวีตข้อความผ่านทวิตเตอร์หลังลงนามสัญญาเมื่อวันพุธที่ผ่านมา (21 ต.ค.63) ว่า “นับเป็นอีกหนึ่งก้าวที่เข้าใกล้การค้นพบหนทางแก้ไขวิกฤตของพลเมืองสหภาพยุโรปในระยะยาวที่มีความปลอดภัยและประสิทธิภาพ”
โดยปัจจุบันวัคซีนที่เจแอนด์เจพัฒนา อยู่ระหว่างการทดลองทางคลินิกระยะที่ 3 โดยหากวัคซีนได้รับการยืนยันแล้วว่าปลอดภัยและมีประสิทธิภาพ เจแอนด์เจจะจัดสรรวัคซีนโรคโควิด-19 ชุดแรก เพื่อขอใช้งานในกรณีฉุกเฉินภายในต้นปี 2021
อนึ่ง องค์การอนามัยโลก (WHO) รายงานว่าหากนับถึงวันที่ 19 ต.ค. มีการทดลองทางคลินิกของวัคซีนโรคโควิด-19 ทั่วโลก จำนวน 44 ตัว ซึ่งรวมถึงวัคซีนจากจีน สหราชอาณาจักร รัสเซีย สหรัฐฯ เบลเยียม และเยอรมนี ที่อยู่ระหว่างการทดลองระยะที่ 3 ขณะเดียวกันมีการทดลองขั้นพรีคลินิกของวัคซีนโรคโควิด-19 อีก 154 ตัวด้วย